A „lámpát-leolt” gyár (lights-out factory), más néven sötét gyár olyan gyár, ahol az emberi tevékenységre vonatkozó követelmények annyira minimálisak, hogy a létesítmény sötétben is működhet, emberi beavatkozás nélkül, ezért nincs szükség világításra. Miközben már közel két évtizede beszélhetünk ún. „lights-out” gyártásról, egyelőre a gyártásdigitalizáció még az USA-ban is meglehetősen alacsony szinten áll. Az elsők között stílszerűen egy japán robotikai cég, a FANUC valósított meg ilyen gyárat: az ezredforduló óta van olyan lights-out üzeme, ahol robotok szerelnek össze robotokat emberi felügyelet nélkül. Ennek egyik hozadéka, hogy csökkenthető az üzemeltetési költség, hiszen nem csak a világítást lehet lekapcsolni, hanem például a légkondicionálót és a fűtést is.